“อนันต์” เข้ารับทราบข้อกล่าวหา คดีฟอกเงินจาก DSI แล้ววันนี้
"อนันต์ อัศวโภคิน" อดีตผู้บริหาร บริษัท แอลเอช ไฟแนนซ์เชียล กรุ๊ป จำกัด (มหาชน) หรือ LHBANK เข้ารับทราบข้อกล่าวหา คดีฟอกเงินจาก DSI แล้ววันนี้
5 มิ.ย. 2560

ผู้สื่อข่าวรายงานว่า จากกรณีที่กรมสอบสวนคดีพิเศษ (DSI) ออกหมายเรียก นายอนันต์ อัศวโภคิน อดีตผู้บริหาร บริษัท แอลเอช ไฟแนนซ์เชียล กรุ๊ป จำกัด (มหาชน) หรือ LHBANK  และธนาคารแลนด์ แอนด์ เฮ้าส์ จำกัด (LH Bank) มารับทราบข้อกล่าวหาความผิดฐานสมคบกันและร่วมกันฟอกเงิน  สืบเนื่องจาก DSI ได้สอบสวนดำเนินคดีอาญาที่เกี่ยวข้องกับการทุจริตภายในสหกรณ์เครดิตยูเนี่ยนคลองจั่น จำกัด ความเสียหายรวมประมาณ 13,000 ล้านบาท เป็นคดีพิเศษ และนำไปสู่การสอบสวนขยายผลถึงขบวนการฉ้อโกงประชาชน รับของโจร และความผิดฐานฟอกเงินที่ได้จากการกระทำความผิดในเรื่องนี้
ล่าสุด ในช่วงเช้าวันนี้ (5 มิ.ย.) นายอนันต์ อัศวโภคิน ได้เดินทางเข้าพบพนักงานสอบสวน กรมสอบสวนคดีพิเศษ (DSI) เพื่อรับทราบข้อหาร่วมกันฟอกเงินและสมคบกันฟอกเงิน ที่ได้มาจากการยักยอกทรัพย์สหกรณ์เครดิตยูเนี่ยนคลองจั่น จำกัด โดยขณะนี้ยังอยู่ระหว่างการรับทราบข้อกล่าวหา
ทั้งนี้ หากมีรายละเอียดเพิ่มเติมทางทีมงาน “ข่าวหุ้นธุรกิจออนไลน์” จะรายงานให้ทราบในครั้งต่อไป
 